作者:劉方平
標題:寄隴右嚴判官
內容:副相西征重，蒼生屬望晨。還同周薄伐，不取漢和親。虜陣摧枯易，王師決勝頻。高旗臨鼓角，太白靜風塵。赤狄爭歸化，青羌已請臣。遙傳閫外美，盛選幕中賓。玉劍光初發，冰壺色自真。忠貞期報主，章服豈榮身。邊草含風綠，徵鴻過月新。胡笳長出塞，隴水半歸秦。絕漠多來往，連年厭苦辛。路經西漢雪，家擲後園春。誰念煙雲裡，深居汝潁濱。一叢黃菊地，九日白衣人。松葉疏開嶺，桃花密映津。縑書若有寄，為訪許由鄰。